User talk:Ratislavblagojevic

Nova knjiga “ACCORDION – Tradicionalna narodna muzika”, autora Ratislava Blagojevića, je studija o narodnoj muzici u Srbiji i drugim zemljama Balkana. Knjiga ima III poglavlja i po prvi put se na jednom mestu mogu naći informacije koje na jedan studiozan i empirijski način obrađuju izvornu narodnu i tradicionalnu muziku i predstavljaju harmoniku i druge instrumente, izvođače, razne stilove, njihove sličnosti i razlike. Na 220 strana knjige u A4 formatu uz obilje tekstova i autentičnih fotografija, nalazi se i 100 notnih zapisa pesama, kola i igara koji prate sadržaj knjige. Zapisi su prilagođeni instrumentalnom izvođenju na harmonici, ali ih mogu koristiti i izvođači na drugim instrumentima. Ispod linijskog sistema su napisane šifre za bas, odnosno harmoniju, a sama melodija je zapisana sa svim trilerima koji se u praksi izvode.



U vremenu transhumanizma i tehnokratije, potreba za očuvanjem ličnog i nacionalnog identiteta naroda, a samim tim i tradicionalne narodne muzike je očigledna. Iz tog razloga je proistekla želja da stečeno znanje podelim sa drugima, posebno sa mlađim kolegama ali i sa stručnom i širom javnosti. Nadam se da će ova knjiga dati moj skroman doprinos očuvanju tradicionalne narodne muzike i pomoći da se mnoge kompozicije predstave u pravom svetlu, u svom izvornom obliku i da se na neki način približe novim naraštajima i tako sačuvaju od zaborava.

Sama tema: "ACCORDION – Tradicionalna narodna muzika", sa posebnim osvrtom na harmoniku i njen status u narodnoj muzici u Srbiji i zemljama Balkana, je isuviše kompleksna da bi bila sumirana u jenoj knjizi. Svakom poglavlju, temi, svakoj zemlji, regiji, stilu muzike bi se mogla posvetiti čitava nova knjiga ili studija. Svestan ogromne odgovornosti ipak sam se upustio u ovu veliku avanturu sa namerom da ova knjiga pomogne u očuvanju narodne muzike i kulturnog narodnog idntiteta kako srpskog naroda, tako i muzike drugih balakanskih zemalja. Knjiga "ACCORDION – Tradicionalna narodna muzika", je samo zagrebla po površini neizmerno bogatog narodnog muzičkog stvaralaštva.

Knjiga "ACCORDION – Tradicionalna narodna muzika", ima 3 poglavlja. U prvom poglavlju je dat istorijski razvoj harmonike kao jednog od vodećih instrumenata u narodnoj muzici. Obrađene su i opšte teme kao što je zvuk, muzika, muzička estetika, tonalni sistem, vrste notnog pisma, melodija, ritam, harmonija. Date su definicije tradicionalne narodne, gradske, novokomponovane i komercijalne muzike. Predstavljeni su muzički instrumenti kao i melosi koji karakterišu određene muzičke regije. Posebna pažnja je posvećena trilerima i ukrasima karakterističnim za određeni stil ili melos.

U drugom poglavlju knjige dat je pregled istorijskog razvoja narodne muzike u Srbiji. Predstavljena je šumadijska, vojvođanska, vlaška muzika, muzika niškog i pirotskog kraja, vranjanska muzika, muzika Kosova i Metohije, muzika starog Rasa i Sandžaka. Radijsko pevanje u Srbiji ima posebno važnu ulogu za razvoj narodne muzike u Srbiji i kao takvo je zaslužilo i posebno mesto u knjizi.Cicvarići i ciganska muzika imaju svoja poglavlja. Dat je kratak osvrt na komponovanu, komercijalnu, folk i turbofolk muziku, a predstavljeni su i glavni protagonisti ovih vrsta muzike. Najznačajniji izvođači na harmonici, violini, fruli, klarinetu kao i pevači koji su dali lični pečat razvoju narodne tradicionalne muzike u Srbiji zauzimaju posebno mesto. Predstavljena je narodna muzika između 2 svetska rata, kao i uticaj narodne muzike na umetničku muziku u Srbiji i na svetsku umetničku muziku XIX i XX veka.

U trećem poglavlju knjige predstavljena je muzika nekih balkanskih zemalja među kojima su Rumunija, Bugarska, Makedonija, Crna gora, a posebno je predstavljena muzika Bosne i Hercegovine kao i gradske pesme i romanse.

Sve ovo prate mnogobrojne fotografije ali i adekvatni notni zapisi najlepših narodnih i u narodnom duhu komponovanih pesama i kola. Ako sam kao autor uspeo da privučem pažnju i makar podstaknem na razmišljanje poklonike narodne muzike, onda cela ova studija ima smisao.

Ratislav Blagojević